
PËR KRITERET DHE PROCEDURAT E PRANIMIT DHE REGJISTRIMIT TË KANDIDATËVE QË APLIKOJNË PËR TRANSFERIM TË STUDIMEVE DHE PËR PROGRAM TË DYTË STUDIMI, NË PROGRAMET E CIKLIT TË PARË TË STUDIMEVE, NË PROGRAMET E STUDIMEVE JOUNIVERSITARE PROFESIONALE DHE NË PROGRAMET E INTEGRUARA TË STUDIMEVE TË CIKLIT TË DYTË, ME KOHË TË PLOTË, NË VITIN AKADEMIK 2015-2016

Në mbështetje të nenit 102 të Kushtetutës, të neneve 33, 35 dhe 36 të ligjit nr. 9741, datë 21.5.2007 “Për arsimin e lartë në Republikën e Shqipërisë”, të ndryshuar, si dhe 638, datë 22.7.2015, të Këshillit të Ministrave, “Për kuotat e pranimit në institucionet publike të arsimit të lartë, në programet e studimeve të ciklit të parë, në programet e studimeve jouniversitare profesionale dhe në programet e integruara të studimeve të ciklit të dytë, me kohë të plotë, si edhe tarifat e shkollimit për vitin akademik 2015 – 2016”,
UDHËZOJ:

1. Kandidatët e interesuar aplikojnë për transferim të studimeve dhe për program të dytë studimi nga data 31 gusht 2015 deri në datën 11shtator 2015.
Kandidatët që konkurrojnë në programe studimi për të cilat është parashikuar konkurs pranimi, aplikojnë pranë IAL-ve respektive, deri në datën 21 gusht 2015, sipas procedurave të udhëzimit nr. 24, datë 31.7.2015.
2. Studenti që aplikon për transferim studimesh, paraqet dokumentacionin e mëposhtëm pranë sekretarive mësimore që mbulojnë programin përkatës të studimeve:
a) Kërkesa drejtuar IAL–së publike për programin e studimit, në të cilin do të transferojë studimet (ose formulari i aplikimit);
b) Dokumenti origjinal i çregjistrimit, nga IAL nga ku transferohet (paraqitet në momentin e regjistrimit përfundimtar pas shpalljes fitues), i cili përmban:
i) Emrin, atësinë, mbiemrin;
ii) Datëlindjen:
iii) Vendlindjen;
iv) Shtetësinë:
v) Numrin e matrikullimit që ka pasur në IAL – në përcjellëse;
vi) Emrin e shkollës së mesme/IAL-së së kryer përpara ndjekjes së këtij programi studimi;
vii) ID e Maturës Shtetërore/nr.Regj. të veçantë[footnoteRef:1]; [1:  Për kandidatët që kanë mbaruar shkollën e mesme para vitit 2006] 

viii) Numrin personal të identitetit;
ix) Datën e regjistrimit në programin e studimit të ofruar nga IAL - ja;
x) Emërtimin e programit të studimit dhe fakulteti përkatës;
xi) Ciklin dhe formën e studimit;
xii) Datën e ndërprerjes së studimeve.
c) Plani i plotë i programit të studimit përfshirë dhe syllabuset përkatëse;
d) Vërtetim të listës së notave dhe krediteve të fituara për çdo lëndë dhe detyrim të shlyer, i cili do të shërbejë për ekuivalentimin e notave të lëndëve të programit të studimit të ndjekur;
e) Kopje të noterizuar të diplomës së Maturës Shtetërore, së bashku me certifikatën e notave, ose të një dëftese/diplome tjetër studimi të fituar jashtë vendit, të vlerësuar të barasvlershme me të në Shqipëri dhe të njohur nga Ministria e Arsimit dhe Sportit (MAS). Kandidati që ka përfunduar shkollën e mesme në Republikën e Shqipërisë përpara vitit 2011, të dorëzojë fotokopje të noterizuar të dëftesës së pjekurisë të shkollës së mesme. Në mungesë të diplomës së Maturës Shtetërore apo dëftesës së pjekurisë së shkollës së mesme duhet të paraqesë, respektivisht, vërtetim notash të Maturës Shtetërore të lëshuar nga AKP, ose dublikatë të dëftesës së pjekurisë të lëshuar nga drejtoria e shkollës se mesme dhe të vërtetuar në drejtorinë arsimore rajonale/zyra arsimore përkatëse, ose listën e notave të shkollës se mesme të lëshuar nga Arkivi i Shtetit;
f) Fotokopjen e dokumentit të identifikimit (kartë identiteti, letërnjoftim ose pasaportë);
g) Pagesën e tarifës së regjistrimit prej 3,000 lekë;
h) Dy fotografi personale.
3. Transferimi i studimeve mund të bëhet nga një program studimi i njëjtë ose i ngjashëm i të njëjtit cikël edhe lloj, të ndjekur nga kandidati në IAL-të publike, ose në IAL të tjera private apo të huaja, të akredituara për programin përkatës të studimit. IAL-ja mund të përcaktojë kritere të tjera shtesë të cilat përcaktohen në statut, në rregulloret përkatëse, ose me vendim të senatit akademik.
4. IAL-të nuk mund të pranojnë aplikime për transferime gjatë vitit akademik. Transferimi i studimeve do të kryhet në zbatim të procedurave dhe afateve të parashikuara në këtë udhëzim. 
5. Studenti që aplikon për program të dytë studimi nuk duhet të jetë duke ndjekur një tjetër program studimi. Për të aplikuar, studenti duhet të ketë përfunduar një program studimi të të njëjtit cikël dhe lloj dhe të disponojë diplomën përkatëse të vlefshme në Republikën e Shqipërisë. Studenti paraqet dokumentacionin e mëposhtëm pranë sekretarive mësimore që mbulojnë programin përkatës të studimeve:
a) Kërkesa drejtuar IAL–së publike për programin e studimit, në të cilin aplikon për program të dytë studimi (ose formulari i aplikimit);
b) Kopje e noterizuar e diplomës së studimeve universitare të kryera më parë, për të njëjtin nivel dhe lloj programi studimi, të shoqëruar me suplementin e diplomës;
c) Vërtetim të listës së notave dhe krediteve të fituara për çdo lëndë dhe detyrim të shlyer, i cili do të shërbejë për ekuivalentimin e notave të lëndëve të programit të studimit të ndjekur (nëse kërkohet njohja e provimeve të shlyera dhe/ose e krediteve përkatëse);
d) Kopje të noterizuar të diplomës së Maturës Shtetërore, së bashku me certifikatën e notave, ose të një dëftese/diplome tjetër studimi të fituar jashtë vendit, të vlerësuar të barasvlershme me të në Shqipëri dhe të njohur nga Ministria e Arsimit dhe Sportit (MAS). Kandidati që ka përfunduar shkollën e mesme në Republikën e Shqipërisë përpara vitit 2011, të dorëzojë fotokopje të noterizuar të dëftesës së pjekurisë të shkollës së mesme. Në mungesë të diplomës së Maturës Shtetërore apo dëftesës së pjekurisë së shkollës së mesme duhet të paraqesë, respektivisht, vërtetim notash të Maturës Shtetërore të lëshuar nga AKP, ose dublikatë të dëftesës së pjekurisë të lëshuar nga drejtoria e shkollës se mesme dhe të vërtetuar në drejtorinë arsimore rajonale/zyra arsimore përkatëse, ose listën e notave të shkollës se mesme të lëshuar nga Arkivi i Shtetit;
e) Fotokopje e dokumentit të identifikimit (kartë identiteti, letërnjoftim ose pasaportë);
f) Pagesën e tarifës së regjistrimit prej 3,000 lekë;
g) Pagesën e tarifës për konkurrim prej 5,000 lekë për pranimin ne konkurs (vetëm për kandidatët që aplikojnë për program studimi që parashikon kryerjen e konkursit për pranim);
h) Dy fotografi personale. 
6. Të gjitha tarifat e regjistrimit për konkurrim në programet e ndryshme të studimit të ciklit të parë me kohë të plotë të arkëtohen nëpërmjet sistemit bankar ose zyrave të postës shqiptare, për llogari të IAL-së publike përkatëse.
7. Konkurset e pranimit, për programet që i parashikojnë ato, zhvillohen konform udhëzimit përkatës. Vlerësimi i studentëve bëhet mbi bazën e rezultateve të Maturës Shtetërore (kur kjo nuk disponohet nga të gjithë kandidatët, për vlerësim përdoret mesatarja e notave të të gjitha viteve të shkollës së mesme) dhe të rezultateve të fituara nga konkursi i pranimit i organizuar nga këto institucione publike të arsimit të lartë, sipas përcaktimeve të parashikuara në udhëzimin nr. 24, datë 31.7.2015, të Ministrit të Arsimit dhe Sportit.
8. Institucioni i arsimit të lartë shpall listat e kandidatëve që kanë aplikuar për transferim studimesh dhe ato të kandidatëve që kanë aplikuar për program të dytë studimi në vende të dukshme brenda datës 11 shtator 2015 dhe ia përcjell ato Ministrisë së Arsimit dhe Sporti brenda kësaj date.
9. Aplikimet për transferimin e studimeve dhe për program të dytë studimi shqyrtohen nga komisioni/komisionet i/e ngritur/a për këtë qëllim nga IAL-ja brenda orës 11.00 të datës 18 shtator 2015. Komisionet kryejnë vlerësimin e dosjeve në zbatim të kuadrit ligjor e nënligjor në fuqi, si dhe të kritereve të tjera shtesë të miratuara në statutin apo rregulloret përkatëse të IAL-së dhe të programit të studimit, të cilat duhet të shpallen në vende të dukshme brenda datës 31 gusht 2015 dhe t’u bëhen me dije të gjithë kandidatëve që aplikojnë në momentin e aplikimit, së bashku me pikët vlerësuese për çdo kriter vlerësimi.
10. Komisioni kryen renditjen e kandidatëve bazuar në pikëzimin për çdo kriter vlerësimi, e cila shpallet nga dekani përkatës në mjediset e fakultetit të IAL-së, si dhe faqet web përkatëse, e plotësuar sipas tabelave nr. 1a dhe 1b të parashikuara në shtojcën nr. 1 të këtij udhëzimi, respektivisht, për kandidatët që kanë aplikuar për transferim studimesh dhe për kandidatët që kanë aplikuar për program të dytë studimi, brenda datës 22 shtator 2015, si dhe i dërgohet Ministrisë së Arsimit dhe Sportit e plotësuar sipas këtyre formateve, në formë shkresore dhe elektronike në format excel. 
11. MAS shqyrton materialet e paraqitura dhe brenda datës 29 shtator 2015, miraton dhe shpall në faqen e saj web të dhënat për kandidatët fitues si dhe renditjen e të gjithë kandidatëve që kanë aplikuar. Këto të dhëna i përcillen institucioneve të arsimit të lartë për regjistrim përfundimtar të kandidatëve brenda të së njëjtës datë.
12. Kandidatët fitues kryejnë regjistrimin e tyre përfundimtar në IAL nga data 29 shtator 2015 deri në datën 5 tetor 2015. Me datë 6 tetor 2015 IAL-ja shpall në vende të dukshme, publikon në faqen e saj ueb, si dhe ia përcjell MAS elektronikisht në adresën: linda.pustina@arsimi.gov.al dhe dhimiter.bako@arsimi.gov.al, listën emërore të kandidatëve të regjistruar. Në rast se brenda këtyre afateve nuk janë paraqitur për regjistrim kandidatët të cilët rezultojnë fitues sipas renditjes së shpallur, IAL-ja mund të pranojë për regjistrim kandidatët vijues, në listën e renditur të shpallur, si dhe që plotësojnë kriteret e përcaktuara në pikën 3 dhe pikën 4 të urdhrit nr. 295, datë 18.8.2015 të Ministrit të Arsimit dhe Sportit, deri në plotësimin e kuotave përkatëse të studimit të parashikuara për atë program studimi duke njoftuar kandidatët që janë të vendosur më poshtë në listë. Nëse një nga kandidatët vijues heq dorë me shkrim nga regjistrimi në programin përkatës, IAL-ja depoziton dokumentin dhe vijon me regjistrimin e kandidatit vijues në listë. Afati i fundit për regjistrimin e kandidatëve është data 12 tetor 2015.
13. Institucionet e arsimit të lartë i dërgojnë MAS-it dhe AKP-së brenda datës 16 tetor 2015, në rrugë postare, listën e studentëve të regjistruar, në formë shkresore dhe elektronike në format excel, me qëllim pajisjen me numër matrikullimi. Për të gjithë emrat e studentëve të dërguara pas kësaj date nuk do të procedohet me dhënien e numrave të matrikullimit.


14. Në të gjitha rastet, kandidati duhet të nënshkruajë deklaratën sipas shtojcës nr. 2 të këtij udhëzimi.
15. Ngarkohen për zbatimin e këtij udhëzimi, Sekretari i Përgjithshëm, Drejtoria e Arsimit të Lartë dhe Shkencës, në Ministrinë e Arsimit dhe Sportit, Agjencia Kombëtare e Provimeve, si dhe institucionet publike të arsimit të lartë.
Ky udhëzim hyn në fuqi menjëherë dhe botohet në Fletoren Zyrtare.

MINISTRI I ARSIMIT DHE SPORTIT
Lindita Nikolla

